CELEX: C2007/020/47
Language: sk
Date: 2007-01-27 00:00:00
Title: Vec T-383/06: Žaloba podaná 19. decembra 2006 – Icuna.com/Parlament

27.1.2007   
            
            
               SK
            
            
               Úradný vestník Európskej únie
            
            
               C 20/31
            
         Žaloba podaná 19. decembra 2006 – Icuna.com/Parlament
   (Vec T-383/06)
   (2007/C 20/48)
   Jazyk konania: francúzština
   Účastníci konania
   
      Žalobkyňa: Icuna.com SCRL (Braîne-le-Château, Belgicko) (v zastúpení: J. Windey a P. de Bandt, advokáti)
   
      Žalovaný: Európsky parlament
   Návrhy žalobkyne
   
               —
            
            
               zrušiť rozhodnutie Európskeho parlamentu zo začiatku decembra 2006, ktorým bola prijatá ponuka spoločnosti MOSTRA a odmietnutá ponuka žalobkyne v rámci verejného obstarávania EP/DGINFO/WEBTV/2006/0003,
            
         
               —
            
            
               určiť mimozmluvnú zodpovednosť Spoločenstva a zaviazať Európsky parlament na to, aby žalobkyni zaplatil sumu 58 700 eur ako odškodnenie za výdavky vynaložené v rámci verejného obstarávania a sumu zodpovedajúcu nemajetkovej ujme z dôvodu poškodenia dobrej povesti a ustanoviť znalca na vyčíslenie tejto ujmy,
            
         
               —
            
            
               v každom prípade zaviazať Európsky parlament na náhradu trov tohto konania.
            
         Žalobné dôvody a hlavné tvrdenia
   Žalobkyňa spochybňuje rozhodnutie Európskeho parlamentu, ktorým sa odmieta ponuka žalobkyne týkajúca sa verejného obstarávania EP/DGINFO/WEBTV/2006/0003, časť 2: obsah vysielania, na vytvorenie webového televízneho kanála Európskeho parlamentu (1).
   Na podporu svojej žaloby sa žalobkyňa odvoláva po prvé na zjavné nezrovnalosti v konaní, ktoré viedlo k prijatiu napadnutého rozhodnutia, z dôvodu nedostatočnej právomoci autora aktu, porušenia článku 101 Rozpočtového nariadenia (2) a porušenia článku 149 nariadenia č. 2342/2002 (3).
   Po druhé, žalobkyňa tvrdí jednak to, že Parlament vydal rozhodnutie v rozpore s pôvodným rozhodnutím vydaným 7. augusta 2006, ktorým jej zadal zákazku, bez toho, aby túto zmenu odôvodnil, a jednak to, že kritériá výberu účastníkov, ktoré zohľadnil v napadnutom rozhodnutí, nie sú totožné s kritériami, ktoré boli použité v rámci prvého rozhodnutia Parlamentu, a nie sú ako také definované v oznámení o vyhlásení verejného obstarávania. Došlo teda k porušeniu v ňom obsiahnutých kritérií výberu účastníkov, ako aj zásad rovnosti zaobchádzania a transparentnosti a povinnosti odôvodnenia.
   
      (1)  Oznámenie o vyhlásení verejného obstarávania „Webový televízny kanál Európskeho parlamentu“ (Ú. v. EÚ S 87-91412).
   
      (2)  Nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (Ú. v. ES L 248, s. 1; Mim. vyd. 01/004, s. 74).
   
      (3)  Nariadenie Komisie (ES, Euratom) č. 2342/2002 z 23. decembra 2002, ktorým sa ustanovujú podrobné pravidlá na vykonávanie nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (Ú. v. ES L 357, s. 1; Mim. vyd. 01/004, s. 145).